Juuni 2022

NARVA LINNA MUNITSIPAAL-HARIDUSSÜSTEEMI ARENGUKAVA 2030

Lisa 4. Avaliku arutelu kokkuvõte

# Ülevaade arengukava avalikustamise käigus saadud tagasisidest

Avalik arutelu toimus 11.05–30.05.2022. Sel ajavahemikul leidis aset kaks laiapõhjalist avalikku kohtumist (17.05.2022 Rugodivis ja 27.05.2022 Narva Kolledžis), samuti kohtumised lasteaedades Tuluke, Tareke, Karikakar ja Soldino Gümnaasiumis. Arengukava oli tähelepanu keskmes kohtumistel koolijuhtide ja lasteaedade direktoritega. Kuni 30.05.2022 oli võimalik anda kirjalikku tagasisidet Kultuuriosakonna e-posti aadressile. Kokku laekus 49 täiendust ja parandust, sh ka kollektiivsed pöördumised, Haridustöötajate Liidu ettepanekud, Narva linnavolikogu hariduskomisjoni esimehe tagasiside, töörühma liikme Valeria Lavrova kiri.

Mitmeid (nii kirjalikke kui suulisi) küsimusi laekus seoses (1) dokumendi eelnõus esitatud lasteaedade ja koolide tehnilise ekspertiisiga, samuti (2) fookusrühmade moodustamisega, (3) küsimusi on tekitanud normatiivsete kohtade arvud koolides.

Narva Linnavolikogu hariduskomisjoni esimees Mihhail Stalnuhhini esitatud ettepanekute seas oli (4) panna töörühm arengukava eelnõu ümber töötama, sest praegune eelnõu terves ulatuses ei kõlba, samuti (5) välja jätta tegevuskava eelnõust kõik ilusad fraasid, mida pole võimalik täita; (6) ära oodata riigigümnaasiumide komplekteerimine ja avamine, alles siis välja töötada põhihariduse järk-järguline arengukava, mis arvestab tugevajavate laste arvu, kaasava hariduse põhimõtteid, iga õpilase tuge ning mille eesmärgiks on iga koolimaja optimaalne täituvus lähuvalt tervisekaitsenõuetest; (7) läbi mõelda gümnasistidele ettevalmistavad tööd, mis tagavad neile eduka ülemineku riigigümnaasiumidesse ning taotleda Haridus- ja Teadusministeeriumilt täiendavat finantseerimist täiendava eesti keele õppe korraldamiseks; (8) välja töötada munitsipaalgümnaasiumi kontseptsioon; (9) reguleerida tsentraliseeritult lasteaedade rühmade komplekteerimist, tagada rühmade optimaalne täituvus lähtuvalt tervisekaitsenõuetest; (10) vabastada Mõisa tn 6 endine lasteaiahoone, mida praegu kasutab asenduspinnana Kesklinna Gümnaasiumi algkool ja üle viia Kesklinna Gümnaasiumi lapsed 6. Kooli vabadesse ruumidesse – see võimaldab juba sellel aastal alustada uue lasteaia projekteerimisega, et aastatel 2023–2024 jätkata suure lasteaiahoone ehitustöödega. Hariduskomisjoni pöördumisele oli lisatud ka (11) Soldino Gümnaasiumi ettepanekud, mis valdavalt puudutasid arengukava töörühma ümberkorraldamist ja avaliku arutelu ettepanekute vastvõtmise tähtaja pikendamist.

Haridustöötajate Liit esitas 3 kirja: (12) üks palvega alustada seoses arengukava eelnõuga informeerimist ja konsulteerimist; (13) teine puudutas lasteaedade võrku ning sisaldas ettepanekut jätta Karikakar alles ja majanduslikest andmetest juhindudes sulgeda lasteaed Pääsuke, samuti sulgeda 6. Kool ja üle viia lapsed ja õpetajad Soldino Gümnaasiumisse. Kolmas kiri keskendus (14) Soldino Gümnaasiumi tegevusele – liidu hinnangul peab Soldino Gümnaasium jätkama oma tegevust praeguses hoones.

Töörühma liige Valeria Lavrova tähelepanekud puudutasid analüüsi ja tegevuskava: (15) ümber arvestada hoonete õpperuumide pindala, et oleks näha ruutmeetreid ühe õpilase/lapse kohta; (16) kontrollida lasteaiahoonete ja koolimajade tehnilise seisukorra andmeid ja tabeleid; (17) parandada rühmade keskmise täituvuse andmeid, käsitledes erirühmi ja tavarühmi eraldi; (18) välja jätta fookusrühmade ja partneritega toimunud intervjuude info, sest tegu on eraisikute isiklike arvamustega; (19) eemaldada väide, et Narva haridusvõrk on eksisteerinud muutmata kujul ligi 15 aastat, sest see ei vasta tegelikkusele; (20) välja töötada munitsipaalgümnaasiumi valimise kriteeriumid; (21) nummerdada tegevused; (22) esitada haridusvõrgu optimeerimise plaanid eraldi dokumendina, samuti esines ettepanekute seas ka (23) küsimus Eesti Arvutispordi Liidu ja Narva Küberarengu MTÜ-ga planeeritud tegevuse kohta – mis dokumendi alusel on planeeritud see tegevuskava punkt.

Valdav osa avaliku arutelu käigus tulnud täiendustest ja parandustest puudutasid haridusvõrku ehk Soldino Gümnaasiumi kolimist 6. Kooli majja ning lasteaedade sulgemisi ja liitmisi.

Kaks kirja avaldasid üldisemat vastumeelt arengukava vastuvõtmise suhtes, samas kui neli kirja pooldasid arengukavas määratletud suundi: toetati tegevuskavas planeeritud keelekümblust ja Kesklinna Gümnaasiumi tulevikku keelekümbluskoolina. Neli kirja keskendusid munitsipaalgümnaasiumi küsimusele: (24) 3 olid Keeltelütseumis gümnaasiumiosa säilitamise poolt ja 1 Pähklimäe Gümnaasiumi munitsipaalgümnaasiumina jätkamise poolt. Täiskasvanute Kooli direktor on esitanud ettepaneku, et (25) Täiskasvanute Kool, mis võimaldab Narvas mittestatsionaarset õpet, peab ka edaspidi tegutsema ning jätkama munitsipaalasutusena. Kahes kirjas mainiti (26) noorte õpetajate toetamise vajadust. Õigeusu Gümnaasiumilt laekus ettepanek (27) koolimaja renoveerimisest 50 tuhande ulatuses, samuti (28) taotles koolijuht arengukava teksti täiendamist Õigeusu Gümnaasiumit puudutavate andmetega. Esines ka ettepanekuid (29) loobuda Keeltelütseumi spordikompleksi (eeskätt ujula) renoveerimisest, mis võimaldaks raha säästmist (sh hinnata, kas linna koolidele on tõepoolest vaja nii palju ujulaid – kaaluda ühe suurema (kas linna- või Sisekaitseakadeemia) ujula kasutamise otstarbekust).

Ühes kirjas esines ettepanek ümber korraldada lasteaedade ja koolide majade finantseerimine efektiivsemaks: (30) koostada kava, mille kohaselt planeerida kõigi hoonete süsteemset elektri-, ventilatsioonisüsteemide, fassaadide jne järjekindlat ja plaanipärast terviklikku renoveerimist.

Üks kiri esitas ettepanekud (31) luua Narva loodusmaja, (32) tugevdada õpetajavahetuse programmi, (33) intensiivistada lastevanemate kaasamist, eraldi (34) ette näha koostöötegevusi Eesti Keele Majaga ning (35) arendada koostöös Narva Kolledžiga tugispetsialistide eriala. Ühes kirjas esines muude ettepanekute seas ka vajadus (36) korraldada kõigis haridusasutustes lastevanemate rahulolu uuring.

15 kirja avaldasid protesti Soldino Gümnaasiumi 6. Kooli hoonesse kolimise plaani vastu. Alternatiivsed ettepanekud: (37) viia 6. Kooli lapsed üle Keeltelütseumisse ja Soldino Gümnaasiumisse; (38) jätta Soldino praegusse majja ning 6. Kooli majja üle viia Pähklimäe Gümnaasium või Vanalinna Riigikooli (põhjusel, et Vanalinna Riigikoolil pole staadioni); (39) luua Soldino Gümnaasiumi baasil koostöös Pingviiniga (ning kaasates läheduses olevat Matveikat) HEV-kompetentsikeskus; (40) 6. Kooli õpilased üle viia Soldino Gümnaasiumisse ja 6. Kooli tühjas majas luua Kunstipalee (see ettepanek kordus mitmes laekunud kirjas), kuhu üle viia kunsti- ja muusikakoolid – see aitaks luua parimad kultuuri- ja loovhariduse võimalused; (41) liita Soldino Gümnaasiumiga Paju Kool (sh ka see, et Paju Kooli tulevikust sõltub kogu koolivõrk, seega kõik teised koolivõrgu muudatused tuleb planeerida alles pärast seda, kui on selge Paju Kooli tulevik); (42) üle viia Vanalinna Riigikool 6. Kooli hoonesse, kusjuures 6. Kooli lapsed üle viia Keeltelütseumisse, seejärel liita Pähklimäe Gümnaasium ja Keeltelütseum; (43) üle viia Paju Kooli ja 6. Kooli lapsed Soldino Gümnaasiumisse. Paljudes kirjades, mis puudutasid Soldino Gümnaasiumi plaani, esines 6. Kooli majja kolimise vastuargumendina 6. Kooli läheduses olev raudtee, tihe autoliiklus, samuti kahtlus, kas 6. Kooli ümbrus on turvaline (kooli maa-ala on piiramata).

10 kirja avaldasid vastumeelt Tulukese sulgemise plaani osas. Tulukest puudutava tagasiside seas esitati vastuargumendina, et (44) Tulukese lasteaias on sõbralik ja professionaalne pedagoogiline kollektiiv, oma köök ja kvaliteetne toitlustamine, vanematele mugav asukoht (teistesse lasteaedadesse jõudmiseks tuleb kasutada autot, vajadusel tulevad õpetajad laste järele otse koju) ja turvaline, lastele sobiv õpikeskkond (sh muusika- ja spordisaal, logopeedi kabinet). Mitmes kirjas väljendati kartust, et (45) Tulukese sulgemine suurendab naaberlasteaedades rühmade täituvust, mis pole lastele hea. Ühe vastuargumendina esines ka (46) Tulukeses tegutsev tasandusrühm. Tulukese kollektiiv esitas lahendusena (47) ettepaneku sulgeda läheduses olev lasteaed Vikerkaar.

Tulukese sulgemise vastu esitas kirjaliku ettepaneku ka läheduses oleva lasteaia Cipollino juhtkond – peamine põhjendus on (48) Cipollinos aastateks 2023–2024 planeeritud ulatuslikud remonditööd, mille teostamise ajaks vajab lasteaed asenduspinda – Cipollinol oleks mugav kasutada Tulukese ja naaberlasteaedade vabu ruume.

Kuus kirja sisaldasid vastuargumente Tarekese Potsatajaga liitmise plaani osas. Põhjenduste seas: (49) mugav ja hea täituvusega lasteaed, kus teostamisel on palju projekte (üks kirjalikke pöördumisi laekus Tarekese juhtkonnalt, lastevanemalt ja hoolekogult). Esinesid ettepanekud (50) liita Potsatajaga Tarekese asemel lasteaed Kirsike, (51) panna kinni lasteaed Pääsuke või muud väikesed lasteaiad, (52) edasi lükata liitumine aastani 2030, (53) sh luua arengukava väljatöötamise uus töörühm, kes näeb liitmise alternatiive.

Kolm kirja olid Karikakra sulgemise plaani vastu. Põhjendustena nimetati (54) Karikakra mugav asukoht (läheduses on promenaad, kultuurimaja Rugodiv, Keskraamatukogu, Vaba Lava), lasteaia hoone hea seisukord, professionaalsed õpetajad, ka see, et Karikakar on väike, hubane, soe ja sõbralik lasteaed. Sulgemise vastu oli ka argument, et (55) naaberlasteaias Muinasjutt pole sõimerühma ning et Muinasjutt on erirühmadega lasteaed, mis pole kõigile selle linnaosa elanikele sobiv. (56) Alternatiivse ettepanekuna esitati Pääsukese sulgemine.

# Kaalutlused

Järgnevalt on välja toodud selgitused ja põhjendused vastuseks avaliku väljapaneku raames laekunud tagasisidele. Kaalutlused on nummerdatud vastavalt tagasiside numbrile.

(1) Tehnilise ekspertiisi tegi kõikidele koolidele ja lasteaedadele samal ajavahemikul (2021. a august-detsember) üks ja sama firma – OÜ Ehituskonsultant Grupp, kes juhindus samadest põhimõtetest. Kõik koolid ja lasteaiad tellisid ekspertiisi ise. Asutused esitasid Kultuuriosakonnale ekspertide ja koolijuhi allkirjastatud tulemused 2021. a detsembris. Ekspertiiside dokumendid on saadaval aadressil <https://zc.ee/eyCoyNdD>. (2) Fookusrühmadest osavõtt oli avatud kõigile soovijaile: 17. septembril saatis Kultuuriosakond koolidele ja lasteaedadele kirja, kus paluti anda teada soovist osaleda intervjuudes lapsevanemate, õpetajate ja õpilastega. Intervjuudes osalemise kutsed saadeti kõigile, kes soovi avaldasid: Pähklimäe Gümnaasium, Keeltelütseum, Kesklinna Gümnaasium, Kreenholmi Gümnaasium, Paju Kool, Täiskasvanute Kool, Soldino Gümnaasium, samuti lasteaiad Päikene, Põngerjas, Käoke, Cipollino, Muinasjutt, Pingviin, Punamütsike, Potsataja, Sädemeke, Sipsik, Tareke, Tuluke. (3) Vastavalt EHIS-e juhendile näitab normatiivne õppekohtade arv kooli tüübist, klasside/õpperühmade koosseisust või rakendatavatest õppekavadest tulenevat maksimaalset võimalikku õppekohtade arvu õppeasutuses, s.t see on maksimaalne võimalik õpilaste arv asutuses kokku, keda on õppeasutuses samaaegselt ühes vahetuses võimalik õpetada, arvestades põhikooli- ja gümnaasiumiseaduses sätestatud klassi täitumuse ülemistest piirnormidest, õppeasutuse tegelikust ruumiprogrammist ning tervisekaitsenõuetest tulenevate piirangutega. 27.05.2022 seisuga näitasid koolid EHIS-es järgmisi andmeid: Narva 6. Kool – 875, Narva Keeltelütseum – 1366, Narva Kesklinna Gümnaasium – 864 (lähtuvalt renoveeritava koolimaja ruumiprogrammist), Narva Kreenholmi Gümnaasium – 860, Narva Paju Kool – 620, Narva Pähklimäe Gümnaasium – 1222, Narva Soldino Gümnaasium – 1100, Narva Täiskasvanute Kool – 245.

(4) Arengukava eelnõu aluseks oli Narva Linnavolikogu 17.06.2021 otsusega vastu võetud dokument “Narva munitsipaalharidussüsteemi arengukava 2030 koostamise algatamine ja lähteülesande kehtestamine”. Välja töötatud arengukava eelnõu on vastavuses lähteülesandega, tegevuskava põhineb EHIS-e, Haridussilma jms infosüsteemide andmeanalüüsil ning prognoosil aastani 2040. (5) Ettepanekus on jäänud nimetamata, millised fraasid tuleb välja jätta. (6) Et riigigümnaasiumide avamise tähtajad, õppekohtade arv ja muu tähtis info on esitatud Narva ja Haridus- ja Teadusministeeriumi 13.10.2020 koostöökokkuleppes (nimelt, et riigigümnaasiumid alustavad Narvas tegevust 1.09.2023, riigigümnaasiumides on 720 õppekohta, riigigümnaasiumid on mõeldud kõigile statsionaarse õppe gümnasistidele, riigigümnaasiumitesse vastuvõtt on kokku vähemalt 240 õpilast igal õppeaastal, linna gümnaasiumiastmete statsionaarses õppes õppivad õpilased viiakse nende nõusolekul üle ja arvatakse ühe või teise riigigümnaasiumi õpilaste nimekirja, kui nad ei jätka õpinguid kohaliku omavalitsuse pidamisel olevas gümnaasiumiastmega koolis või koolides), ei ole põhjust venitada munitsipaalharidussüsteemi arengukava väljatöötamisega. (7) Riigigümnaasiumide avamisega seotud ettevalmistavad tööd on juba alanud: alates 2022. a maist toimuvad riigigümnaasiumide direktorite kohtumised munitsipaalkoolide juhtidega, mis võimaldab analüüsida hetkeseisu, välja selgitada õpilaste ja nende vanemate ootusi ja plaane, samuti arutada vajalikke ettevalmistusi jne. (8) Põhikooli- ja gümnaasiumiseadus välistab munitsipaalomandis uue gümnaasiumi loomine, seega munitsipaalgümnaasiumina on võimalik jätkata vaid juba praegu olemasoleva täistsükli kooli koosseisus selle kooli õppekava alusel – see ei eelda uue kontseptsiooni väljatöötamist. Narva ja Haridus- ja Teadusministeeriumi koostöökokkuleppe kohaselt ei tohi munitsipaalgümnaasiumi õpilaste arv ületada 20% statsionaarse õppe gümnasistidest (st 120-150). Et tegevuskava eelnõu esitab munitsipaalgümnaasiumide alternatiivid, siis dokumentidele lisati Haridussilmast pärinevad Kreenholmi gümnaasiumi, Pähklimäe gümnaasiumi, Keeltelütseumi tulemuslikkuse näitajad. (9) Arengukava tegevuskava on täiendatud ARNO lasteaedade mooduli kasutuselevõtuga – see moodul aitab korraldada tsentraliseeritud vastuvõtt linna lasteaedadesse. Samuti muudetakse linnas kehtiv lasteaedadesse vastuvõtu kord, et see võimaldaks vastuvõtu tsentraliseeritud koordineerimist. (10) Praeguste plaanide kohaselt lahkub Kesklinna Gümnaasiumi algkool Mõisa 6 hoonest juba 2024. aastal. Kesklinna Gümnaasiumi algkooli üleviimine 6. Kooli honnesse ei ole vajalik, et alustada uue lasteaiahoone projekteerimisega – algkooli õpilaste asumine Mõisa 6 majas ei takista uue lasteaia projekteerimist. Samas palume pöörata tähelepanu, et arengukava tegevuskava on praegu uue suurema lasteaiahoone ehitamise osas muudetud (*12-rühmalise lasteaia ehitamine - täpsem asukoht valitakse hiljem*), sest lasteaia ehitamise otstarbekus just Mõisa 6 krundile on küsitav.

(11) Soldino Gümnaasiumi 6. Kooli majja kolimise plaani osas on tegevuskavasse lisatud alternatiivvariant (*ALTERNATIIV NR 2*)*.* (12) Haridustöötajate Liidu esindajatega kohtumine toimus 26.05.2022. Kohtumisest võttis osa ka Narva linnapea. (13, 14) Pääsukese lasteaed on 5-rühmaline (potentsiaalselt 6-rühmaline), Karikakra lasteaed on 4-rühmaline. Kuni vajadus lasteaia järele vanalinna linnaosas on olemas ning bastionide rekonstrueerimise järgmine etapp pole veel plaanis (tegevus on määratud üldplaneeringus, kuid tegevuse tähtajad on hetkeseisuga lahtised), eelistatakse Karikakrale suurema rühmade arvuga lasteaiahoone vanalinna osas. Soldino Gümnaasiumi 6. Kooli majja kolimise plaani osas on tegevuskavasse lisatud alternatiivvariant (vt punkt 11).

(15) Tabel 19 sisaldab ruutmeetrite andmeid lasteaedade kohta ja tabel 20 sisaldab neid andmeid koolide kohta; tehnilise seisukorra andmed pärinesid tehnilise ekspertiisi dokumentidest; suurem rühmade arv on hoone teenindamise ja lasteaia tegevuse korraldamise (sh toitlustamise) seisukohalt eelis; tabelis 35 on hinnatud 6 palliga suuremat pindalat õpilase kohta (põhjusel, et nii palju pindalat pole tegelikult vaja). (16) Arengukava analüüsiosa kajastas eksperiisihinnangud originaaldokumentide alusel. Pärast avalikku arutelu parandati koondkeskmise andmed Kirsikese, Pääsukese, Muinasjutu ja Tarekese osas ning arvestati need hindamisel uuesti. Mõned numbrid tabeli sees muutusid, kuid lasteaedade üldine järjekord on jäänud samaks. (17) Keskmine täituvus ei arvesta erinevate rühmade suuruseid (nt sobitusrühmad jms). Andmete eesmärk oli näidata keskmist muutust ajas. Rühmade keskmise täituvuse andmed pärinesid Haridussilmast EHIS-e andmete alusel (s.t haridusstatistika infosüsteem esitab need just sellisel kujul). (18) Fookusrühmade intervjuude eesmärgiks oli välja selgitada põhilisi suundumusi: asutuste poolt osalesid soovi avaldanud töötajad ja vanemad, partnerite poolt osalesid juhtkonna esindajad. (19) Võrgus toimunud muutused piirdusid lasteaedade sulgemisega, millest ülekaalus olid väiksemad (4-rühmalised lasteaiad Kuuseke, Marjake, Ojake, Kasekese 1 korpus, Väikevend) ning lisaks 2 suuremat lasteaeda (Kuldkalakeses liitmise hetkel oli ~100 last, Kakukeses ~150 last), samuti suleti 1 väiksem kool (Peetri Kool). Nendel tegevustel ei olnud võrgustikule otsustavat ega olulist mõju. (20) Narva ja Haridus- ja Teadusministeeriumi kokkuleppe kohaselt ei ületa munitsipaalgümnaasiumi õpilaste arv 20% statsionaarse õppe gümnasistidest (s.t 120-150), mis tähendab, et piisab ühest munitsipaalgümnaasiumist. Tegevus *Munitsipaalgümnaasiumides gümnaasiumiosade sulgemine (v.a Keeltelütseum või Kreenholmi gümnaasium)* on pärast avalikku arutelu muutunud. Et Kreenholmi Gümnaasiumi poolt ei tulnud avaliku aruteu käigus ei pooldavat ega negatiivset tagasisidet, samas on tulnud ettepanek Pähklimäe gümnaasiumi kohta, siis täiendati tegevuskava alternatiivsete variantidega. Alternatiivide esitamise põhjusel lisati dokumentidele Kreenholmi gümnaasiumi, Keeltelütseumi ja Pähklimäe gümnaasiumi tulemuslikkuse näitajad, mis pärinevad Haridussilmast. (21) Tegevused on nummerdatud. (22) Et võrgu optimeerimine tuleneb lähteülesandest, siis on see tegevuskava peatükk selle dokumendi lahutamatu lisa. (23) Haridusteenistusel on nii lepingulisi partnereid (nt Sisekaitseakadeemia, Haridusklaster jne), kui ka ilma lepinguta partnereid (nt Lastekaitse Liit, Noored Kooli jne). Lepingu puudumine ei takista koostööd.

(24) vt p 20.

(25) Lähtuvalt kokkuleppest Haridus- ja Teadusministeeriumiga tuleneb Täiskasvanute Kooli perspektiiv mittestatsionaarse õppe tegevuskavast – arengukava näeb ette mittestatsionaarse õppe tegevuskava koostamist ja elluviimist. (26) Noorte õpetajate toetamist on ette nähtud tegevuses *Õpetajate motivatsioonipaketi väljatöötamine ja rakendamine.* (27) Tegevuskava sisaldab vaid suuri ja ulatuslikke renoveerimise või ehitamisega seotud tegevusi, mis puudutavad munitsipaalharidusasutusi. Jooksvad remondid, renoveerimised ning tegevused, millel pole otsustavat mõju kogu võrgustikule, planeeritakse linna eelarves. (28) Lähteülesanne ei eeldanud erakooliga seotud andmete analüüsi või tegevuste kavandamist (need ei mõjuta otseselt munitsipaalharidusvõrgu kujundamist). Seetõttu on olemasolevaid võimalusi käsitletud üldsõnaliselt. Lk-d 38, 40, 55 täiendati põhikooli- ja gümnaasiumiastme õppekohtade arvu andmetega.

(29) Et ujumise algõpe on ette nähtud riiklikus õppekavas ning ujumise tunnid peavad olema korraldatud algkooli astme kõigile õpilastele, on eelistatud olemasolevate kooliujulate kasutamist (paraja veetasemega ujulavann, pole vajadust tellida transporti, ei häiri tunniplaani). Praegu analüüsitakse ka muude ujulate kasutamise võimalusi ja sobivust väikelastele tundide korraldamiseks.

(30) Kasutuses olevate hoonete remondivajadused on erinevad. Jooksvad remondid, renoveerimised ning tegevused, millel pole otsustavat mõju kogu võrgustikule, planeeritakse linna eelarves. Investeeringute kava varustati täpsustusega, et kava tegevuskava sisaldab vaid kõige suuremaid ja fundamentaalseid planeeritavaid renoveerimisi ja ehitusi. (31) Tegevuskava näeb ette koolide ja lasteaedade õpikeskkondade parendamist ja tänapäevastamist; keskkonnahariduse edendamiseks ja õuesõppe korraldamiseks on plaanis parendada koolide ja lasteaedade õuealad.

(32) Õpetajavahetuse programmi rakendamise punkt on täiendatud: *Narva õpetajad käivad heade praktikate jagamiseks ja keeleoskuse arendamiseks õpetamas teiste KOV-ide põhikoolides ja lasteaedades.* (33) Punkt *Lapsevanemate kaasamine õppeprotsessi* täiendati: *Lapsevanemad on teadlikud koolis ja lasteaias rakendatavatest õpikäsitustest ja osalevad õppeprotsessi arendustegevustes.* (34) Seda hõlmab tegevus *Õpetajate täienduskoolitusprogrammide väljatöötamine ja rakendamine* eesti keele alamprogrammi osas. (35) Tegevuskavas on ette nähtud hariduslike erivajadustega laste tugisüsteemi reformimist ja hariduslike erivajadustega laste tugispetsialistide koordinatsioonisüsteemi loomist, sh Paju Kooli HEV-kompetentsikeskusena arendamist ja kaasamist nii koolide kui lasteaedade heaks. (36) Rahulolu küsitluste läbiviimist korraldab Haridus- ja Noorteamet koostöös Haridus- ja Teadusministeeriumiga. Pidajatel on võimalik kaasata küsitlusse ka lasteaiad. (37) 6. Kooli lastele on võimalik praegu pakkuda õppekohti kõigis munitsipaalkoolides, seega on võimalik arvestada õpilaste ja lastevanemate soove ja ootusi.

(38) Pähklimäe Gümnaasium on isegi kaugemas perspektiivis suurema klassikomplektide arvuga kool: õa-l 2021/22 on seal 51 klassikomplekti (vrd Soldino Gümnaasiumis on 42 klassikomplekti, millest 5 on gümnaasiumiosas, mis tähendab, et need klassid jätkavad riigigümnaasiumides). Vanalinna Riigikooli pidaja on Haridus- ja Teadusministeerium, seega sellele koolile ei saa käesolev arengukava tegevusi planeerida.

(39) Soldino Gümnaasiumi hoonet ei käsitletud HEV-kompetentsikeskuse kontekstis, sest hoone ei sobi vähemobiilsetele või liikumispuudega inimestele ning oma suurusest lähtuvalt vajab ruumide kohandamine (sh õpilaskodu korraldamine) väga mahukaid investeeringuid. (40) 6. Kooli olemasolev seisukord ei taga muusikakoolile vajalikku heliisolatsiooni, ruumid on individuaalseteks tundideks liiga suured, ruumide arv on palju madalam, kui muusikatundideks tegelikult vaja. (41) Paju Kooli õpilastele on vaja ette näha ruumid, mis sobivad liikumispuudega või vähemobiilsetele inimestele, samuti on vaja planeerida ka õpilaskodu. Et linnas pole praegu koolimaja, mis vastaks sellele kahele tingimusele, siis sisaldab tegevuskava punkti *Paju Kooli arendamine HEV-kompetentsikeskuseks,* mille tulemus on *Tugevajavatele lastele on loodud sobivad õppetingimused uues/renoveeritud koolimajas ja õpilaskodus. Kool koos õpilaskoduga vastab tänapäevastele nõuetele. Kool on arendatud hariduse tugiteenuste kompetentsikeskuseks, hõlmates nii koole kui lasteaedu.* (42) Vanalinna Riigikooli pidaja on Haridus- ja Teadusministeerium, seega sellele koolile ei saa käesolev arengukava tegevusi planeerida. Keeltelütseumi ja Pähklimäe Gümnaasiumi (kahe suure kooli) liitmiseks pole põhjuseid. (43) 6. Kooli lastele on võimalik praegu pakkuda õppekohti kõigis munitsipaalkoolides, seega on võimalik arvestada õpilaste ja lastevanemate soovide ja ootustega. Soldino Gümnaasiumi hoone ei sobi vähemobiilsetele või liikumispuudega inimestele ning oma suurusest lähtuvalt vajab ruumide kohandamine (sh õpilaskodu korraldamine) väga mahukaid investeeringuid.

(44) Tulukese läheduses on 2 lasteaeda (Sädemeke 300 m kaugusel ja Vikerkaar 400 m kaugusel). Ka nendes lasteaedades on loodud sportimis- ja liikumise võimalused, on tagatud logopeedi teenused, töötavad professionaalsed pedagoogid ja toitu valmistatakse oma köögis. (45) Rühmade täituvus on reguleeritud koolieelse lasteasutuse seaduses, s.t rühmade komplekteerimisel juhindutakse seadusega kehtestatud normidest. (46) Tasandusrühma korraldamine ei ole seotud lasteaia hoone või asutuse asukohaga – vajadusel on võimalik avada tasandusrühmad ka teistes lasteaedades. (47) Vikerkaarel on renoveeritud maa-ala (2016. a renoveeritud mänguväljak, 2017. a välisvalgustus ja piirdeaed). (48) Cipollinol oleks mugavam renoveerimise ajal kasutada vabanenud Tulukese ruume ning vajadusel reguleerida (piirata) lähima aasta uute laste vastuvõttu. (49) Kõik Tarekese alustatud projektid on teostatavad ka pärast Potsatajaga liitmist. (50) Perspektiivi seisukohalt on otstarbekas jätkata Kirsikese ja Potsataja hoonete kasutamist: nende hooned on suurema rühmaruumide arvuga (11 ruumi, kui Tarekeses on 9) ja asuvad teineteisest kaugemal (Tareke maa-alalt on Potsataja 200 m kaugusel ja Kirsikese 200 m kaugusel, samal ajal kui Potsataja maa-alalt on Kirsike 400 m kaugusel). (51) Pääsuke asub teises linnaosas – Pääsukese sulgemine ei anna positiivset mõju selle linnaosa lasteaedade rühmade täituvusele. (52) Tarekese liitmine Potsatajaga näeb ette iga-aastast analüüsi lähtuvalt sügise vastuvõtu andmetest. Potsataja tegutseb esialgu kahes majas, Tarekese maja kasutusest väljaviimine on planeeritud aastaks 2025. Liitmine võimaldab koordineerida vastuvõttu ning kasutada olemasolevaid ruume optimaalselt. (53) Tarekese ja Potsataja liitmine põhineb EHIS-e, Haridussilma jm infosüsteemide andmeanalüüsil ning prognoosil aastani 2040. Algandmed, millel põhineb tegevuskava, ei muutu töörühma koosseisu ümberkorraldamisel. (54) Karikakra maa-alalt on 300 m kaugusel lasteaed Muinasjutt – kõiki asukohaga seotud eeliseid on võimalik kasutada ka selle lasteaia lastel. (55) Muinasjutu rühmade koosseisu ja rühmade komplekteerimist muudetakse arvestades Karikakra sulgemisel tekkinud vajadusi (Muinasjutus jätkavad edaspidi 2 meelepuudega laste rühma ja 2 tavarühma, millest üks tagab ka sõimeteenuse). (56) Pääsuke on ainuke vanalinna linnaosa teenindav lasteaed, mille eeliseks on ka suurem rühmade arv (Karikakral on 4 rühma, Pääsukesel on 5 rühmaruumi).